El Bus de la Llengua promociona a Sagunt l'ús del valencià
27 d’abril 2018

 ​ 

![](/media/kg5ntr5p/34-img_2353-c.jpg)  
  
El Bus de la Llengua ha arribat hui a Sagunt. L'autobús de la campanya “Sempre teua. La teua llengua” per a la promoció del valencià estarà hui fins a les 17 hores a la plaça Cronista Chabret de Sagunt. El regidor d'Educació i Cultura, José Manuel Tarazona, i els membres de l'Equip de Govern Pepe Gil, Sergio Moreno, Enric Ariño i Natalia Antonino, han visitat l'autobús i s'han interessat per les activitats oferides per al públic.  

  

 ![](/media/kclhbxi2/34-img_2342-c.jpg)

**“La campanya institucional “Sempre teua. La teua llengua” de la Conselleria d'Educació i de la Generalitat Valenciana ha arribat hui a Sagunt amb el seu autobús, coincidint amb l'inici de la Capital Cultural Valenciana. Perquè per a nosaltres també és important. El nostre primer senyal d'identitat com a valencians, que és la nostra llengua, ha de tindre un ús absolutament normalitzat en l'àmbit social. Com diu el lema: construirem mil ponts mil vegades sols per estar amb tu”**, ha declarat Tarazona.

  

Els dies i llocs que estarà a la ciutat són: 

\- Divendres 27 d’abril: Glorieta (Sagunt), de 10 a 17 hores. 

\- Dissabte 28 d’abril: Centre Comercial L’Epicentre, de 12 a 19 hores. 

\- Dilluns 30 d’abril: Triangle Umbral (el Port de Sagunt), de 10 a 17 hores.

 **​**

![](/media/h1mbylt1/34-img_2370-c.jpg)  
  

  

“Sempre teua. La teua llengua” és el nom de la campanya institucional de promoció social del valencià de la Generalitat que fou presentada el 26 de setembre de 2017, coincidint amb la celebració del Dia Europeu de les Llengües. Fins ara, la campanya s’havia materialitzat en accions publicitàries en ràdios, televisions, premsa i sales de cinema, i a partir del mes passat el Bus de la Llengua ha començat a viatjar per tot el territori valencià en un itinerari que s’allargarà fins a la primavera de 2019.

El Bus de la Llengua repartirà el material de difusió de la campanya: xapes, samarretes, etc. Però també disposarà de monitors especialitzats per a la realització d’activitats lúdiques, amb una clara vocació de foment d’actituds positives envers la llengua. Els tallers dissenyats pretenen ser divertits, inclusius, creatius, motivadors i participatius. Per això, dels més menuts als més majors, tot el món serà ben rebut i podrà viure una experiència de la qual guarden un bon record.

![](/media/544lyzaa/34-img_2358-c.jpg) 

El Bus de la Llengua disposa de tres espais: el terrat, on caben aproximadament 25-30 persones; l’interior, on hi ha pantalles i on es poden fer tallers per a unes 20 persones, i l’exterior, també amb una pantalla.

Per a més informació, es poden visitar els següents llocs web: Tallers: [](http://www.sempreteua.gva.es/ca/bus-de-la-llengua/tallers)[http://www.sempreteua.gva.es/ca/bus-de-la-llengua/tallers​](http://www.sempreteua.gva.es/ca/bus-de-la-llengua/tallers); Elements promocionals: [](http://www.sempreteua.gva.es/ca/elements-promocionals)[htt](http://www.sempreteua.gva.es/ca/elements-promocionals)p://www.sempreteua.gva.es/ca/elements-promocionals.

*   [](http://www.facebook.com/sharer.php?u=https://aytosagunto.es/va/actualitat/el-bus-de-la-llengua-promociona-a-sagunt-l-us-del-valencia/ "Facebook")
*   [](http://twitter.com/share?url=https://aytosagunto.es/va/actualitat/el-bus-de-la-llengua-promociona-a-sagunt-l-us-del-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-bus-de-la-llengua-promociona-a-sagunt-l-us-del-valencia/ "Linked In")
*   [](mailto:?body=https://aytosagunto.es/va/actualitat/el-bus-de-la-llengua-promociona-a-sagunt-l-us-del-valencia/)